የአፍሪካ- ቻይና ወዳጅነት በዘመነ ኮሮና ወደየት ያመራል?
የአፍሪከ ቻይና ግንኙነት እድሜ ጠገብ እንደሆነ መረጃዎች ያሳያሉ። ይህ ወዳጅነት በየዘመኑ በሚያጋጥሙ እክሎች እየሞቀ እየቀዘቀዘ ዛሬ ላይ ደርሷል። ዛሬ ከምዕራባዊያንና አሜሪካ በሚገዳደር መጠን የአፍሪካ ወዳጅ የሆነች አገር ማን ናት ቢባል ከቻይና ቀድሞ ሊመጣ የሚችል እንደማይኖር መረጃዎች ያሳያሉ። በተለይም የቻይና እገዛና ድጋፍ በአፍሪካዊያን ዘንድ ሲበዛ ተመራጭ ነው፤ ምክንያቱ ደግሞ ቻይና ለድጋፎቿ የምታስቀምጠው የፖሊሲም ሆነ ሌላ የፖለቲካ ቅድመ ሁኔታ አለመኖሩ ነው። በተቃራኒው ይሄን በመተቸት ቻይናን የዚህ አይነት መንገድ የምትከተለው የአፍሪካ የተፈጥሮ ሀብት ያለተቀናቃኝ ለመጠቀም እንዲያመቻት ነው ይላሉ።የአፍሪካ ቻይና ግንኙነት በዲፕሎማሲ፣ በብድር፣ በልገሳ፣ በቴክኖሎጂ፣ በንግድና በመሰል ግንኙነቶች አማራጩ- ብዙ ነው። ሌላውን ትተን የንግድ ልውውጡን እንኳን ብቻ ብንመለከት እአአ በ1980 የነበረው የአፍሪካ ቻይና የንግድ ልውውጥ መጠን ከነበረበት አንድ ቢሊዮን ዶላር እአአ 2018 ከ204 ነጥብ አንድ ቢሊዮን ዶላር በላይ ደርሷል። ዛሬ ላይ በአፍሪካ ከ800 በላይ የቻይና ኩባንያዎች በአፍሪካ ውስጥ ስራ ላይ ናቸው። ይህ እውነት በምዕራባዊያኑ ዘንድ ትልቅ ስጋት እንደፈጠረ በተለያዩ ጊዜ ከሚያወጧቸው ዘገባዎችና ሪፖርቶች እንገነዘባለን።ያም ተባለ ይህ ቻይና በአፍሪካዊያን ዘንድ በመልካም ጊዜም ብቻ ሳይሆን በክፉ ቀን ወዳጅ መሆኗን በማስመስከር ወዳጅነቷን ለማጠናከር ደፋ ቀና በማለት ላይ ናት። ሰሞኑን ቢቢሲ ባስነበበው አንድ መረጃ መሰረት፤ ቻይና ለአፍሪካ አገራት ዋነኛ አበዳሪና የንግድ አጋር ስትሆን ከኮሮናቫይረስ ወረርሽኝ በኋላ ምንም እንኳ በእዳ ስረዛም ሆነ ቅነሳ ላይ ምንም ማለት ባትፈልግም በዲፕሎማሲ ረገድ ግን ግንኙነቷን አጠናክራለች ።ባለፉት አስርት አመታት ቻይና የአፍሪካ ሁነኛ አበዳሪ ሆናለች። ከምዕራባውያን በተለየ ለአፍሪካ መሪዎች ያለምንም የአስተዳደርና የሰብዓዊ መብት ጥያቄ ብድርና እርዳታ መስጠት የቻይና መለያ ባህሪዋ ነው። በምላሹም ቻይና በአፍሪካ ከፍተኛ የመሰረተ ልማት ዝርጋታ ላይ የመሰማራት እድል አግኝታለች።እአአ ማርች 10 የቻይና የውጪ ጉዳይ ሚኒስትር ቤይጂንግ ለአፍሪካ የኮሮናቫይረስ ወረርሽኝ መከላከል ስራ ገንዘብና የቁሳቁስ ድጋፍ እንደምታደርግ አስታውቆ ነበር። የገንዘብ አሰጣጡ ዝርዝር ያልተገለፀ ቢሆንም፤ በሚሊየኖች የሚቆጠሩ የኮቪድ-19 መመርመሪያዎችና የመከላከያ መሳሪያዎች በአሊባባ መስራች በቻይናዊው ቢሊየነር ጃክ ማ በኩል ለአፍሪካ በሶስት ዙር ተሰጥቷል። በዚህ እርዳታ ብቻ 4.6 ሚሊየን የአፍና አፍንጫ መሸፈኛ፣ 500,000 የመመርመሪያ መሳሪያዎች፣ 300 ቬንትሌተሮች እና 200 ሺህ ለሕክምና ባለሙያዎች የሚያገለግሉ የመከላከያ አልባሳት ተካትቶባቸዋል ነው ያለው ቢቢሲ።የቻይናው ፕሬዝዳንት ዢ ጂፒንግ በርካታ የአፍሪካ መሪዎችን በማነጋገር እርዳታ ለመስጠት ቃል በመግባት አጋርነታቸውን ገልፀዋል። በአንጻሩ በእዳ ስረዛ ላይ ቻይና ዝምታ መምረጧ እያስተቻት ይገኛል።
 የቻይና ባለስልጣናት እና መገናኛ ብዙኀን በዚህ በኮሮናቫይረስ ወረርሽኝ ወቅት ለአፍሪካ አገራት እንዲደረግ የተጠየቀውን የእዳ ስረዛ ጥያቄ እንዳላየ እንዳልሰማ አልፈውታል ይላል ቢቢሲ።
በሚያዚያ ወር አጋማሽ ላይ የዓለም አቀፉ የገንዘብ ተቋም ለ25 ደሃ አገራት 500 ሚሊየን ዶላር የእዳ ስረዛ ያደረገ ሲሆን ከእነዚህም መካከል 19ኙ የአፍሪካ አገራት ናቸው። ቻይና ደግሞ በምላሹ ጉዳዩን ከዓለም አቀፉ ማህበረሰብ ጋር በመሆን እንደምታጤነው ተናግራለች።አፍሪካ በአሁኑ ሰአት አጥብቃ ለምትፈልገው የእዳ ስረዛ ቻይና የምትሰጠው ምላሽ የአህጉሪቱ አገራት ጋር ወደፊት የሚኖራትን ግንኙነት ይወስነው ይሆናል፤ ይህ ደግሞ የቫይረሱ ወረርሽኝ ጋብ ብሎ የምጣኔ ሃብት ተግዳሮቱ ጎልቶ ሲታይ የበለጠ ለፈተና የሚቀርብ ይሆናል።ቻይና የአፍሪካ ግንኙነት ላይ ጥቁር ነጥብ ለመጣል እየተንደረደረ ያለ ጉዳይ መቅረቡ ከወደ ቻይና ተደምጧል፤ ታይቷልም። በቻይና የሚገኙ አፍሪካውያን ቫይረሱን ያስፋፋሉ በሚል ጥቃቶች እየደረሱባቸው እንደሆነ በተንቀሳቃሽ ምስል (ቪዲዮ) ሳይቀር ተደግፎ የወጣ መረጃ ታይቷል። ቻይና ይህንን ጉዳይ ብታስተባብልም፤ በርካታ አፍሪካውያን የቻይና አፍሪካ ግንኙነት ላይ ጥያቄ እንዲያነሱ አድርጓቸዋል። የጀርመን ድምጽ የእንግሊዘኛው ድረ ገጽ ባስነበበው አንድ ሰፋ ያለ ዘገባ ላይ በምንጭነት የተጠቀማቸው ፕሮፌሰር የቻይና አፍሪካ ግንኙነት በክፉ ቀን ጭምር እየታያ ያለ በመሆኑ አፍሪካዊያን ለቻይና ያላቸው በጎ አመለካከት አይቀየርም ይላሉ። እኝሁ ተንታኝ ቻይና በአፍሪካ ምድር የሚኖራትን ተጽዕኖ ይቀጥላል ባይ ናቸው።በተለይም የኮሮና ወረርሽኝን ለመከላከል እያደረገች ያለችው የህክምና ቁሳቁስ ድጋፍ ቻይና የአፍሪካ ሁነኛ አጋር መሆኗ ማሳያ ተደርጎ መወሰዱ አይቀርም ይላሉ፤ ተንታኙ። የቻይና ኢኮኖሚ በኮሮና ቫይረስ ወረርሽኝ ምክንያት ክፉኛ ቢጎዳም እያደረጉት ያለው ድጋፍ መቀጠሉ መልዕክቱ ግልጽ ነው፤ “ሁላችንም በተመሳሳይ ጀልባ ውስጥ ነን” የሚል።
 አዲስ ዘመን ሚያዝያ 26/2012በጋዜጣው ሪፖርተር